Gandia, a l´avantguarda de la millora i la modernització de les àrees industrials
10 setembre 2019

## Gandia, a l´avantguarda de la millora i la modernització de les àrees industrials10 setembre 2019Última actualització: 14 juliol 2025

![](../gestion/img/_AO_9167-copia.jpg)  
  

El **regidor delegat de Polítiques Econòmiques, Indústria, Comerç i Innovació, Ferran Martínez Mendoza,** acompanyat del **president dels empresaris del polígon de Benieto i president de FAES, Miguel Todolí, i del president d’AES (polígon Alcodar), Juan Pablo Tur,** ha presentat aquest matí davant els mitjans de comunicació el **Pla d’Acció Polígons 4.0 Gandia**. El Pla d’acció per a la millora i modernització de les àrees industrials de Gandia està elaborat conjuntament per l’Ajuntament i els empresaris dels polígons Alcodar i de Benieto i situa la nostra ciutat a l’avantguarda del sector, ja que el pla és pioner al territori valencià.

_“Volem millorar i modernitzar els nostres espais productius. Proporcionar uns objectius i un marc estable que guien la política d’inversions local en les àrees industrials en el mitjà i llarg termini. En definitiva, dibuixar el full de ruta dels pròxims 10-15 anys de la indústria gandiana”_, ha assegurat Martínez.

El pla està basat en la nova llei valenciana per a la modernització de les àrees industrials, que estableix diferents classificacions amb les quals es pot optar a les ajudes i serveix de referència per a les noves empreses que busquen localització per a les seues inversions. Els dos polígons podrien aconseguir en poc més d’un any la qualificació màxima com a àrea industrial avançada i ser també dels primers al territori valencià.  

El pla és una espècie de test permanent que genera informació actualitzada, sistematitzada, concreta i de qualitat sobre les àrees industrials, la seua situació actual i les seues principals limitacions pel que fa infraestructures i serveis.

Un altre dels objectius és fomentar la innovació, la I+D, el creixement i el dinamisme de les PIMES situades entres les àrees industrials de Gandia. _“Volem que les nostres empreses tinguen un entorn altament competitiu i estendre l’estudi també al polígon Sanxo Llop”_.

L’estudi s’ha realitzat en tres fases: la recopilació preliminar d’informació general; Treball de camp: entrevistes, tallers, visites de camp i enquestes; Elaboració del pla establint prioritats i, fins i tot, el cost econòmic.

Els aspectes objecte de l’anàlisi han estat la Gestió i governança; Competitivitat; Subministraments; Medi Ambient; Serveis; Seguretat i Tecnologia i Teleco.

El pla d’acció estableix sis objectius per a la millora i modernització de les àrees industrials de Gandia: 1. Millora de les infraestructures, serveis i qualitat de les àrees industrials de Gandia; 2. Impuls de la sostenibilitat, lluita contra el canvi climàtic i l’economia circular; 3. Governança i gestió estratègica de les àrees industrials; Impuls de la indústria 4.0; Atracció d’empreses i creixement empresarial en àrees d’especialització intel·ligent; Millora competitiva del teixit empresarial de Gandia.

**Polígon de Benieto (Ciutat del Transport)**

Todolí ha destacat com a primer èxit el treball conjunt, per primera vegada, del sector empresarial i l’Ajuntament. I ha felicitat tant l’actual regidor de l’àrea, com la seua predecessora, Alícia Izquierdo. Així com als tècnics del departament i dels polígons per la rapidesa amb que s’ha elaborat el pla.

_“El principal objectiu és tindre empreses amb les millors infraestructures i que vinguen de noves a Gandia. Generar riquesa i treball a Gandia. Gràcies al pla ens hem adonat que no estem tan lluny d’aconseguir-ho. De fet, Benieto està molt prop d’aconseguir ser un àrea industrial consolidada (els falta el Pla de Mobilitat Sostenible). I amb 3 o 4 accions més arribarem a l’objectiu de qualificació màxima com a àrea avançada”_.

**Polígon Alcodar**

Per la seua banda, Tur ha felicitat també els tècnics implicats en el pla i ha recordat que el polígon Alcodar ja té la qualificació d’àrea industrial consolidada i li queda molt poc per a ser avançada.

_“Volem tindre millors àrees industrials i fer polítiques industrials de ciutat i comarca. Junts, fer front a nous actors logístics... Cal destacar també la lluita contra el canvi climàtic i l’impuls a l’economia circular, amb l’objectiu d’aconseguir la sostenibilitat energètica de les nostres empreses”_. El president d’AES ha remarcat la capacitat industrial de la Safor: _“Gandia ha d’abanderar el pacte industrial comarcal”_.  

Finalment, el regidor de Polítiques Econòmiques també ha anunciat que el seu departament reactivarà **l’Oficina municipal de captació d’inversions**.

Si el temps ho permet, el Pla d’Acció Polígons 4.0 serà presentat demà dimecres, a les 19.30 h, a Foment AIC, davant de col·lectius empresarials, agents socials, alcaldes i regidors de la Safor, etc.

[Twittear](https://twitter.com/share)